Dokument nr. 15:311 (2004-2005)
Øyvind Vaksdal (FrP): Det er blitt politisk korrekt å vise til deponering av CO2 på norsk sokkel som en løsning på utslipp av "klimagasser." Enkelte tar sågar til orde for at hele Europa kan deponere sine klimagasser på norsk sokkel. En forutsetning er at det bygges ut et omfattende infrastruktursystem for transport av "klimagassene".
Finnes det andre steder i Europa enn norsk sokkel hvor geologien tillater langtidslagring av CO2, og som kan fremstå som kostnadseffektive "deponikonkurrenter"?
Thorhild Widvey: Det er gjort omfattende internasjonale studier og vurderinger både av det geologiske potensialet for langtidslagring av CO2 og kostnadene knyttet til fangst, transport og lagring av CO2. Det internasjonale energibyrået (IEA) la nylig frem en studie av mulighetene for fangst og lagring av CO2. IEA konkluderer i denne studie med at det er et betydelig potensial for lagring av CO2 i geologiske formasjoner i Europa. I tillegg til rapporten fra IEA ventes en spesialrapport fra FNs klimapanel (IPCC) om samme tema lagt frem høsten 2005.
Den største utfordringen ligger imidlertid i å få videreutviklet teknologi for fangst av CO2 fra store utslippskilder, slik at dette i fremtiden kan bli et kostnadseffektivt klimatiltak.